Jhb-protesaksie: Planne om onrus te ontlontFoto: ANA. Die polisie en die Johannesburgse metro-polisie het kragte saamgesnoer om weer kalmte in Johannesburg se nedersettings te probeer herstel. Herman Mashaba, burgemeester van Johannesburg, het gesê hy het met Deliwe de Lange, provinsiale polisiekommissaris, en Michael Sun, Johannesburgse burgemeesterskomiteelid vir openbare veiligheid, vergader om die gesamentlike poging te bespreek. “Volgens berigte wil die inwoners nuwe behuisingsprojekte, beter dienslewering en ekonomiese ontwikkeling hê,” het Mashaba in ŉ verklaring gesê. “Dié grondige bekommernisse is egter nou gekaap deur kriminele elemente wat die betogings vir hul eie gewin wil misbruik. ŉ Klomp winkels is geplunder en dit het ook ŉ negatiewe uitwerking op die ekonomiese geleenthede in die gemeenskappe,” het Mashaba laat hoor. Protesaksies het Maandag in Eldoradopark begin en versprei na ander nedersettings soos Kliptown, Orange Farm en Ennerdale in die suide van Johannesburg. Inwoners het paaie met brandende bande en klippe versper en gesê hulle sal nie ophou tot daar aan hul eise voldoen is nie. Die winkels is meestal in die aande geplunder. Mashaba het gesê daar is ŉ agterstand van minstens 300 000 huise wat die stad se behuisingsprobleme betref. Daar is dus geen vinnige oplossing vir die behuisingskwessie nie. “As die administrasie van die stad hoor ons jul frustrasie ná jare lange wanbestuur en afskepery. Ons hoor die pleidooi vir behoorlike behuising en ekonomiese geleenthede. Ek sal Gauteng se premier David Makhuru nader sodat ons saam aan ŉ plan kan werk om aan die behoeftes van Eldoradopark en ander gemeenskappe te voldoen,” het Mashaba gesê. Daar word glo ook ŉ vergadering met gemeenskapsleiers beplan om ŉ platform vir die gegriefde inwoners te skep.